Nóg ŉ mortier in dam gevindEen van die mortiere wat vroeër by die dam gevind is (Foto: SAPD) Nóg ŉ mortier is in die Strelitziadam in Uitenhage gevind. Dit is tot dusver minstens die 20ste mortier wat in dié dam opgespoor is. Brig. Tembinkosi Kinana, woordvoerder van die polisie, het aan Maroela Media gesê ŉ groep kinders het Saterdag omstreeks 16:00 by die dam gespeel toe hulle op drie onbekende metaalvoorwerpe afgekom het. “Een van die voorwerpe is reeds positief as ŉ mortier geïdentifiseer. Kenners moet nog die twee ander voorwerpe uitken.” ŉ Volwassene was in die omgewing en het die kinders gemaan om nie met die toestelle te speel nie. “Die persoon het dadelik die polisie ontbied. Die ondersoek duur voort.” Maroela Media het in Oktober 2019 berig nóg 15 mortiere is in die omgewing van die Strelitziadam gekry, nadat verskeie ander mortiere vantevore daar gevind is. In daardie stadium is altesaam 19 mortiere reeds gevind. Die polisie op die dorp het lede van die publiek gemaan om nié enige vreemde voorwerp wat in die omgewing van die dam gevind word, op te tel of te hanteer nie. Die inwoners wat in Oktober op die mortiere afgekom het, het dit vervoer sonder om te besef dat dit dodelike gevolge kan inhou. Die mortiere was nog aktief. ŉ Hengelaar het ook ŉ mortier gevind en dit onwetend hanteer. Hy het die polisie daarvan in kennis gestel wat op die mortier beslag gelê het. Die dam se dalende watervlak die afgelope paar maande is moontlik die rede vir die ontdekkings.